**Αγαπημένα μου παιδιά κι αγαπητοί μου γονείς,**

ελπίζω να παραμένετε υγιείς, ψύχραιμοι κι αισιόδοξοι.

 Επικοινωνώ μαζί σας, για να σας δώσω μερικές ακόμη ιδέες για να αξιοποιήσετε, αν θέλετε, το μάθημα της θεατρικής αγωγής στο σπίτι.

 Στα δύο προηγούμενα e-mail (<http://70dim-athin.att.sch.gr/?p=919> στις 18 Μαρτίου & <http://70dim-athin.att.sch.gr/?p=969> στις 24 Μαρτίου) σας έστειλα ιδέες για θεατρικές δραστηριότητες – παιχνίδια για όλη την οικογένεια, καθώς και ιδέες για δραστηριότητες με αφορμή την Παγκόσμια Ημέρα Θεάτρου (27 Μαρτίου). Στόχος των δραστηριοτήτων αυτών ήταν τα μέλη της οικογένειας να επικοινωνήσουν μεταξύ τους, με έναν ευφάνταστο και δημιουργικό τρόπο και τα παιδιά να ενεργοποιηθούν και να ψυχαγωγηθούν, μακριά από τις οθόνες, που έτσι κι αλλιώς χρησιμοποιούν τόσο πολύ σε αυτή τη φάση λόγω συνθηκών.

 Σήμερα… θα διαφοροποιηθώ. Σας προτείνω, λοιπόν, να αξιοποιήσετε το «Φωτόδεντρο», μία ενδιαφέρουσα πλατφόρμα – αποθετήριο ψηφιακού εκπαιδευτικού υλικού του Υπουργείου Παιδείας.

 Συγκεκριμένα σας προτείνω τα παιδιά να ακολουθήσουν (πατώντας ctrl παράλληλα με αριστερό κλικ)

* το σύνδεσμο <http://photodentro.edu.gr/aggregator/lo/photodentro-lor-8521-11307> που θα τα οδηγήσει σε μια… «Γνωριμία με τους συντελεστές μιας παράστασης»!

(αμέσως μετά επιλέγετε και ανοίγετε το εικονίδιο που βρίσκεται κάτω από τον τίτλο «Γνωριμία με τους συντελεστές μιας παράστασης» )

 **Παιδιά μου**, πρόκειται για μια διαδραστική άσκηση αντιστοίχισης, που θα σας δώσει τη δυνατότητα να θυμηθείτε τα απαραίτητα συστατικά μιας θεατρικής παράστασης και τους συντελεστές της, τους ανθρώπους, δηλαδή, που υπηρετούν την τέχνη του θεάτρου.

Η οδηγία είναι απλή. Ενώνεις σύροντας τον κάθε συντελεστή της παράστασης (από τα δεξιά) με τη σωστή περιγραφή του (στα αριστερά).

 Μπορείτε επίσης να ακολουθήσετε (πατώντας ctrl παράλληλα με αριστερό κλικ)

* το σύνδεσμο <http://photodentro.edu.gr/aggregator/lo/photodentro-lor-8521-11304>

που θα σας οδηγήσει σε ένα διαδραστικό κρυπτόλεξο με τον τίτλο «Παίζουμε με τη γλώσσα του Θεάτρου» (αμέσως μετά επιλέγετε και ανοίγετε το εικονίδιο που βρίσκεται κάτω από τον τίτλο «Παίζουμε με τη γλώσσα του Θεάτρου» ).

Μια διαδραστική άσκηση με μορφή κρυπτόλεξου, με θέμα τη γλώσσα του θεάτρου, για να θυμηθείτε, να γνωρίσετε και να εξοικειωθείτε με στοιχειώδεις θεατρικές έννοιες.

 Η οδηγία είναι απλή. Βρίσκεις μέσα στον πίνακα λέξεων τις κρυμμένες λέξεις που ανήκουν στη γλώσσα του θεάτρου και σύρεις το ποντίκι σου πάνω στα γράμματα για να τις σχηματίσεις.

 Και για τις δύο ασκήσεις – παιχνίδια ακολουθήστε τις οδηγίες με συνέπεια και προσοχή. Δείξτε υπομονή αν κολλάει το site…

(υπάρχει περίπτωση στην αρχή να παρουσιαστεί η … αντιπαθητική ένδειξη ‘error’ (= λάθος), οπότε, μπορείτε να μπείτε στο Φωτόδεντρο μέσω Google και να επιλέξετε το μάθημα της θεατρικής αγωγής για παιδιά δημοτικού και τη δραστηριότητα «Γνωριμία με τους συντελεστές μιας παράστασης» και τη δραστηριότητα «Παίζουμε με τη γλώσσα του Θεάτρου»).

Σας εύχομαι καλή διασκέδαση!!!

 Η δασκάλα της θεατρικής αγωγής, Γιάννα Βιδάλη.